Grundfør den 12 marts 2024

**Beretning for Grundfør Vandværk 2023.**

Driften på vandværket kører godt, ingen brud eller lignende ulykker. Vores vandkvalitet ligger fortsat på et rigtigt fint niveau, indtil videre uden PFAS og lignende ulyksaligheder. Men mon ikke også vi bliver ramt, der bliver varslet endnu flere og skarpere prøver, så det er nok et spørgsmål om tid.

Udstykningen på hjørnet mellem Sandballevej og Herstvej er nu afsluttet for Vandværkets side. Der er etableret stophaner mm ved alle grundene, og vi kan stort set betragte sagen som afsluttet. Vi skal dog etablere byggevand i indeværende år, det sker når det er påkrævet. Det er ikke forløbet uden problemer, men Arne har fulgt arbejdet tæt, hvilket har haft stor betydning.

Overgangen til vores nye regnskabs system er forløbet forholdsvis gnidningsfrit, med de små justeringer der altid vil være. Resultatet lever op til vores forventninger, både i forhold til samarbejdet med Hinnerup vandværk, og ikke mindst kvaliteten af regnskabet er tilfredsstillende.

I 2024 ser vi frem til endnu en udstykning, nemlig 11 boliger på Niels Ankers gamle grund. Hans Jørgen fra Jeni el der ejer projektet, forventer at starte op i foråret.

Alle spørgsmål til beretningen er selvfølgelig velkomne.